Krajem 2011. godine, u SAD-u ohrabrujući ekonomski pokazatelji
Kupci više troše, stambeno tržište se oporavlja, a poslodavci otpuštaju sve manje radnika; no, kriza u Europi i Kini još uvijek prijeti
Stopa nezaposlenosti u Sjedinjenim Državama na najnižoj je razini u više od posljednje dvije i pol godine, a povjerenje potrošača je u porastu. Međutim, s početkom Nove godine očekuju se tmurne prognoze. U Kini, najbrže rastućoj ekonomiji u svijetu, rast se usporava, a europska dužnička kriza ne pokazuje znakove oporavka. S krajem 2011. godine, u američkoj ekonomiji naziru se neki ohrabrujući pokazatelji: kupci više troše, stambeno tržište se oporavlja, a poslodavci otpuštaju sve manje radnika. Međutim, neriješena dužnička kriza u Europi, usporena ekonomija u Kini i smanjenja budžeta u Sjedinjenim Državama predstavljaju ozbiljan izazov za zakonodavce i političare na početku sljedeće godine. Visoka nezaposlenost u Sjedinjenim Državama, sve veći dug te nesposobnost Kongresa da išta od toga riješi, bile su glavne vijesti tijekom 2011. godine. No, kako se ona bliži kraju, u američkoj se ekonomiji primjećuju neki pozitivne naznake. George L. Perry ekonomski je stručnjak na Institutu Brookings u Washingtonu: "Jedan pokazatelj je sektor izvoza, koji je imao stabilan rast. Drugi je građevinarstvo, izuzev stambene gradnje. Gradnja poslovnih i trgovinskih objekata posebno se oporavila." Stopa nezaposlenosti u Sjedinjenim Državama na najnižoj je razini u više od posljednje dvije i pol godine, a povjerenje potrošača je u porastu. Međutim, s početkom Nove godine očekuju se tmurne prognoze. U Kini, najbrže rastućoj ekonomiji u svijetu, rast se usporava, a europska dužnička kriza ne pokazuje znakove oporavka. "Sjedinjene Država puno izvoze u Europu. Ako ona zapadne u još jednu recesiju, izvoz u taj dio svijeta će stati. A to će negativno utjecati na zaposlenost u Americi i možda dovesti do recesije." Sve veća inflacija i usporenost kineske proizvodnje već su smanjili potražnju nekih vrsta robe. No, George Perry kaže da se ta usporenost djelomično može pripisati naporima Pekinga da spriječi takozvano "pregrijavanje" kineske ekonomije. Komentirajući globalnu ekonomsku nesigurnost, direktor Svjetske banke Robert Zoellick zatražio je od Europe i njenih najvećih trgovinskih partnera da djeluju s odovornošću: "Europa mora spasiti samu sebe. To je vrlo važno. Ako postoji ikakva poruka kad me pitaju što Sjedinjene Države i Kina trebaju učiniti, onda je to da trebaju "počistiti nered" u svojoj zemlji i postići povjerenje na tržištu." Gospodin Zoellick kaže da je ohrabren tekućim reformama u Kini, čiji je cilj smanjenje ovisnosti o izvozu, no on upozorava američke zakonodavce da se bez daljnjih odlaganja uhvate u koštac s rastućim američkim dugom, koji je dosegao skoro 15 trilijuna dolara: "Smanjenje američkog kreditnog rejtinga nije utjecalo na današnju financijsku situaciju, no nakon desetak godina na to ćemo vjerojatno gledati kao na upozorenje i pitat ćemo se da li smo mu pridavali pažnje ili smo se na njega oglušili." Robert Zoellick i mnogi vodeći ekonomisti upozoravaju da bi se problemi u Europi, Sjedinjenim Državama i Kini mogli spojiti u pravu "ekonomsku katastrofu" u 2012. godini, koja bi mogla parirati onoj iz 2008. godine, osim ako su čelnici spremni donijeti teške odluke koje će stabilizirati globalnu ekonomiju.